Lisa e il diavolo  -  Mario Bava  House of Exorcism  - Mario Bava (Mickey Lion), Alfredo Leone 1974    Ühest Amsterdami keldripoest ostsin kunagi 6 või 7 euro eest plaadi pealkirjaga "The House of Exorcism". Ma olin seda filmi kunagi varem mingis seltskonnas põgusalt näinud ning kuigi täpset pealkirja ei mäletanud, teadsin, et tegemist oli tähtsa Mario Bava teosega. Sealsamas riiulil, kust  ma enda tarbeks odavamaid kettaid valisin, ilutses ka ligemale 20 euro eest sarnase ümbrisega teos, Telly Savalas´e ja Elke Sommer´i pildid kenasti kaane peal. Aga tookord ma veel ei teadnud, et koonerdamine pole kokkuhoid ning niiviisi jäigi minu saagiks vaid algupärase filmi produtsendi poolt rahahimu mõjul ümberlõigatud teos. Keeled räägivad, et Alfredo Leone võttis Bava psühhedeelse teose ning kannustatuna parasjagu laineid lööva filmi The Exorcist edust, lõikas algupärandi 20 minutit lühemaks ja liimis sinna vahele omapäi lindistatud kaadreid piiblit lugevast kirikuõpetajast. Tulemuseks on täiesti arusaamatu puder hunnitutest kaadritest ning C-kategooria kuradiväljaajamise loost, mis pidi kommertsiaalselt edukam olema, kui läbi kukkunud originaal.